[Bonifacius Episcopus servus servorum Dei, dilectis filiis Priori et conventui Monasterii Clun. ad Romanam Ecclesiam nullo medio pertinentis salutem, et Apostolicam benedictionem. Cum quondam Guillelmus Monasterii vestri Abbas nuper infirmitate detentus, de Curia nostra discedens et accedens ad Vrbem, sicut Domino placuit, in ipsa Vrbe decesserit. Nos ipsius laudabilia merita et virtutes, quibus eum dotaverat Altissimus attendentes, et reputantes quòd ejus obitus dispendiosus vobis, et ipsi Monasterio, ac toti Cluniacensi Ordini redderetur, non indignè in ejusdem Abbatis decessu multipliciter condolemus. Ne igitur Monasterium prædictum diu remaneat Abbatis solatio destitutum, placet nobis, et volumus ut ad provisionem futuri Abbatis eidem Monasterio faciendam, eligendo, seu postulando Canonicè, ut soletis, personam idoneam, quæ tanto oneri et honori congruat, procedatis: confidentes in Domino vos ad hæc in unitatis spiritu processuros: cum, sicut accepimus, à tenipore cujus non extat memoria vix ulla ibidem Electio de Abbate in discordia fuerit celebrata. Hortamur itaque universitatem vestram in Domino, et attentius excitamus, quatenùs mentes et oculos vestros in devotionis spiritu erigentes ad Dominum, sic celeriter, sic laudabiliter et utiliter vestra in hac parte studia convertatis, et perducatis ad effectum; quòd à Domino præmium, ab hominibus laudem, ac à nobis et Apostolica Sede benedictionem et Gratiam dignè consequi valeatis, Nosque reddatis meritò in vestris, et eorumdem Monasterii ac Ordinis promovendis profectibus promptiores. Datum Anagniæ II. Kalendas Octobris, Pontificatus nostri anno primo.]